
[bookmark: _GoBack]La CUP es cobra el primer peatge del pacte de govern amb ERC
El govern municipal ha prohibit sense previ avís els habitatges d’ús turístic
La legislatura de l’Ajuntament de Solsona ha començat amb mal peu. El nou govern municipal format per ERC+CUP va decidir en el primer ple ordinari eliminar, de cop i sense previ avís, la figura dels habitatges d’ús turístic a la ciutat. Cal dir-ho així perquè d’una banda va aprovar una modificació del POUM que diu literalment que a partir d’ara “serà una activitat prohibida a tot el terme municipal” i, per altra banda, va aprovar una suspensió de les llicències dels pisos turístics durant un any mentre la modificació del POUM passa tots els tràmits corresponents a Urbanisme de la Generalitat de Catalunya. 
Per tant, quan es diu que l’Ajuntament de Solsona ha regulat els pisos turístics no és ben cert, ras i curt: els ha eliminat del mapa i no se’n podrà autoritzar ni un més ja que el POUM els prohibirà.
El grup de Treballem per Solsona hem mostrat sempre la nostra preocupació pel problema greu d’habitatge que pateix la ciutat, però a diferència del govern ERC+CUP creiem que s’ha d’afrontar aquest repte amb seriositat i fugint de posicions partidistes enllaunades.
En aquest mateix sentit, trobem inconcebible que es vulguin barrejar dos temes que a Solsona han conviscut sense problema: habitatge i turisme. De fet, el turisme és una activitat important a la nostra comarca. Un bon exemple, són les cases de turisme rural o els hotels rurals que a ningú se li acudiria prohibir-ho sota l’argument que han deixat sense habitatge els seus veïns.
Tampoc es pot oblidar que el govern de la ciutat té una part important de responsabilitat en aquesta qüestió atès que des de la crisi immobiliària de fa quinze anys no s’han construït noves edificacions ni s’ha augmentat el parc d’habitatge a la ciutat.
Identifiquem una sèrie de dades que desmunten l’argument de la prohibició. Solsona disposa de 5.204 habitatges. Segons els estudis, un 9% del total es troba desocupat. Dels 463 habitatges buits, més de la meitat es troben al Nucli Antic i l’altra meitat repartits equitativament per la resta de barris de la ciutat. Això ens dona una primera conclusió que el problema es concentra al centre històric. 
Un 38% dels pisos buits presenten un mal estat de conservació per la qual necessiten una reforma parcial o integral que va associada a una inversió econòmica important. Només en el cas d’un 7% dels pisos buits la reactivació podria ser immediata. Actualment, un 30% dels habitatges desocupats presenta indicis d’estar-se mobilitzant.
Tal i com descriu l’informe dels serveis tècnics municipals “els preus de lloguer mitjans -d’uns 400 euros- són en general massa baixos per poder recuperar o amortitzar les inversions de rehabilitació d’aquests edificis per part dels propietaris”. I continua sentenciant que “els preus de lloguers actuals no compensen l’alt cost econòmic que suposa mantenir i consolidar les edificacions, de qualitat i amb prestacions d’accessibilitat i habitabilitat”.
La conclusió principal és que alguns propietaris han vist com una bona sortida l’opció de l’habitatge d’ús turístic de qualitat per tal de fer rendible la reforma del seu immoble. Una rendibilitat que en alguns casos seria impossible amb el lloguer ordinari i, per tant, mantindria l’habitatge en mal estat i tancat.
Solsona no és Barcelona ni Naut Aran, Begur, Vielha, Premià de Mar, Tossa de Mar, Castelldefels, Bellver, etc... municipis que se’ns han presentat com a exemple per part del govern ERC+CUP. No tenim una situació de turisme massificat de costa o de muntanya, ni de borratxera, ni de grans booms immobiliaris, per sort. Solsona no és comparable en cap d’aquests municipis ni en xifres objectives de pisos turístics ínfimes en comparació amb tots ells -1,7% a casa nostra- i el nostre model turístic no té res a veure. Cal dir que el gruix d’aquests municipis que se’ns van posar com a exemple tenien els pisos turístics limitats, no prohibits, amb uns topalls molt més alts.
A més a més, el perfil dels propietaris de pisos turístics de Solsona no és el de grans tenidors o d’especuladors. Tampoc hi trobem una vinculació de grans companyies internacionals o fons financers que dominin el mercat. El perfil solsoní és de gent treballadora i estalviadora que mitjançant l’opció d’un habitatge d’ús turístic pot assumir la reforma d’un pis que prèviament estava en mal estat. Si no hagués estat per aquesta opció de lloguer turístic la majoria no s’haguessin remodelat mai.
Per tant, la realitat de la nostra ciutat ens porta a afirmar que els pisos turístics que té la ciutat no són el problema i en canvi han ajudat a embellir immobles que estaven tancats, proporcionant un tipus de turisme familiar i de parella que majoritàriament beneficia el comerç de proximitat i la restauració local. Tot plegat, molt allunyat dels apriorismes ideològics que ha manifestat el govern ERC+CUP.
Des de Treballem per Solsona ens haguéssim estudiat de bon grat una hipotètica regulació per tal que en un futur a llarg termini els pisos turístics no es convertissin en un problema. Uns topalls màxims justificats en dades tècniques per cada zona hagués pogut ser una bona solució. Tanmateix, s’ha tirat pel dret i el nostre grup no participarà d’aquest tipus de decisions preses a la lleugera. Preferim moltes altres opcions més transformadores per tal que, conjuntament amb altres administracions i amb el sector privat, puguem oferir un accés a l’habitatge real. Volem una ciutat oberta i en creixement,  fugim d’una Solsona tancada i paralitzada. 
Finalment, volem constatar que segurament els postulats de la CUP no poden sorprendre en excés perquè com ells mateixos reconeixen són radicals en la seva ideologia i impregnen les polítiques de la ciutat del seu color. Ara bé, ens preocupa enormement que l’alcaldessa i el grup d’ERC compri aquest marc ideològic per damunt de l’interès general de la ciutat. El primer peatge del pacte de govern.

